宋幼清曰：餘於庚子秋聞其事於友人。歲暮多暇，援筆敘事。至「妝畢而天已就曙矣」，時夜將分，困憊就寢，夢披髮而其音婦者謂餘曰：「妾羞令人間知有此事。近幸冥司見憐，令妾稍司風波，間豫人間禍福。若郎君為妾傳奇，妾將使君病作。」明日，果然。幾十日而間。因棄置筐中。丁未，攜家南歸，舟中檢笥稿，見此事尚存，不忍湮沒，急捉筆足之，惟恐其復祟，使我更捧腹也。既書之紙尾，以紀其異；復寄語女郎：「傳已成矣，它日過瓜州，幸勿作惡風浪相虐。倘不見諒，渡江後必當復作。寧肯折筆同盲人乎？」時丁未秋七月二日，去庚子蓋八年矣。舟行衛河道中，距滄州約百餘里。不數日，而女奴露桃忽墮河死。